CELEX: 31987D0532
Language: el
Date: 1987-10-26 00:00:00
Title: 87/532/ΕΟΚ: Απόφαση του Συμβουλίου της 26ης Οκτωβρίου 1987 για την επέκταση, σε πρόσωπα από ορισμένες χώρες ή εδάφη, της νομικής προστασίας των τοπογραφιών των ημιαγωγών

Avis juridique important

|

31987D0532

87/532/ΕΟΚ: Απόφαση του Συμβουλίου της 26ης Οκτωβρίου 1987 για την επέκταση, σε πρόσωπα από ορισμένες χώρες ή εδάφη, της νομικής προστασίας των τοπογραφιών των ημιαγωγών  

Επίσημη Εφημερίδα αριθ. L 313 της 04/11/1987 σ. 0022 - 0023

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 26ης Οκτωβρίου 1987  για την επέκταση, σε πρόσωπα από ορισμένες χώρες ή εδάφη, της νομικής προστασίας των τοπογραφιών των ημιαγωγών  (87/532/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την οδηγία 87/54/ΕΟΚ του Συμβουλίου της 16ης Δεκεμβρίου 1986 σχετικά με τη νομική προστασία των τοπογραφιών των ημιαγωγών (1), και ιδίως το άρθρο 3 παράγραφος 7,  την πρόταση της Επιτροπής,  Εκτιμώντας:  ότι το δικαίωμα προστασίας των τοπογραφιών προϊόντων ημιαγωγών στην Κοινότητα ισχύει για τα πρόσωπα που δικαιούνται προστασίας σύμφωνα με το άρθρο 3 παράγραφοι 1 έως 5 της οδηγίας 87/54/ΕΟΚ·  ότι το δικαίωμα προστασίας μπορεί να επεκταθεί σε πρόσωπα που δεν δικαιούνται προστασίας βάσει των εν λόγω διατάξεων, με σχετική απόφαση του Συμβουλίου·  ότι η επέκταση της προστασίας πρέπει, κατά το δυνατόν, να αποφασίζεται για το σύνολο της Κοινότητας·  ότι ενδείκνυται η επέκταση της προστασίας, σε προσωρινή βάση, σε ορισμένες χώρες και εδάφη, ενώ εξετάζεται η επέκταση σε άλλες χώρες και εδάφη·  ότι ένας από τους παράγοντες στους οποίους βασίζεται η παρούσα απόφαση είναι ότι οι χώρες ή τα εδάφη που έχουν την κατάλληλη νομοθεσία θα συνεχίσουν να παρέχουν προστασία στις τοπογραφίες προϊόντων ημιαγωγών σύμφωνα με το εθνικό τους δίκαιο και θα επεκτείνουν αυτή την προστασία στα πρόσωπα από τα κράτη μέλη της Κοινότητας που απολαύουν του δικαιώματος προστασίας βάσει της οδηγίας 87/54/ΕΟΚ·  ότι η παρούσα οδηγία βασίζεται επίσης στην εκτίμηση ότι οι χώρες ή τα εδάφη που δεν διαθέτουν ακόμη την κατάλληλη νομοθεσία θα τη θεσπίσουν και θα την καταστήσουν προσιτή σε πρόσωπα από τα κράτη μέλη της Κοινότητας που απολαύουν του δικαιώματος προστασίας βάσει της οδηγίας 87/54/ΕΟΚ,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Τα κράτη μέλη επεκτείνουν το δικαίωμα προστασίας βάσει της οδηγίας 87/54/ΕΟΚ στα φυσικά πρόσωπα που είναι υπήκοοι των χωρών ή των εδαφών που εμφαίνονται στο παράρτημα ή τα οποία έχουν τη συνήθη διαμονή τους στο έδαφος μιας από αυτές τις χώρες ή τα εδάφη.  Η επέκταση αυτή εφαρμόζεται επίσης σε εταιρείες ή άλλα νομικά πρόσωπα μιας χώρας ή εδάφους που εμφαίνεται στο παράρτημα, τα οποία έχουν πραγματική εμπορική ή βιομηχανική εγκατάσταση στην εν λόγω χώρα ή έδαφος, υπό την προϋπόθεση ότι οι εταιρείες ή άλλα νομικά πρόσωπα ενός κράτους μέλους που δικαιούνται προστασίας δυνάμει της οδηγίας 87/54/ΕΟΚ απολαύουν προστασίας στην εν λόγω χώρα ή έδαφος.  Οι χώρες και τα εδάφη που εμφαίνονται στο παράρτημα και που πληρούν τις προϋποθέσεις που αναφέρονται στο δεύτερο εδάφιο, καθορίζονται από την Επιτροπή και ανακοινώνονται στα κράτη μέλη.  Άρθρο 2  Η παρούσα απόφαση εφαρμόζεται από τις 7 Νοεμβρίου 1987.  Τα κράτη μέλη παρατείνουν μέχρι τις 7 Νοεμβρίου 1990 το δικαίωμα προστασίας που έχει κτηθεί βάσει της παρούσας απόφασης στα πρόσωπα που αναφέρονται στο άρθρο 1.  Τα τυχόν αποκλειστικά δικαιώματα που έχουν κτηθεί βάσει της παρούσας απόφασης εξακολουθούν να ισχύουν για την περίοδο που προβλέπεται από την οδηγία 87/54/ΕΟΚ.  Άρθρο 3  Η παρούσα απόφαση απευθύνεται στα κράτη μέλη.  Βρυξέλλες, 26 Οκτωβρίου 1987.  Για το Συμβούλιο  Ο Πρόεδρος  U. ELLEMANN-JENSEN  (1) ΕΕ αριθ. L 24 της 27. 1. 1987, σ. 36.  ΠΑΡΑΡΤΗΜΑ  Ανγκουίλα  Βερμούδες  Βρετανικό έδαφος Ινδικού Ωκεανού  Βρετανικές Παρθένοι Νήσοι  Νήσοι Κάιμαν  Αγγλονορμανδικές Νήσοι  Νήσοι Φάλκλαντ  Νότια Γεωργία και Νότιες Νήσοι Σάντουϊτς  Χονγκ Κονγκ  Νήσος του Μαν  Μονσερράτ  Νήσοι Πιτκάιρν  Αγία Ελένη  Εξαρτήσεις της Αγίας Ελένης (Νήσος της Αναλήψεως και Νήσοι του Τριστάν ντα Κούνια)  Νήσοι Τερκς και Κάικος  Ηνωμένες Πολιτείες της Αμερικής